Diari Oficial de la Generalitat Valenciana


Sumari del DOGV 6454, del 07-02-2011 (2011/1211)

RESOLUCIÓ d'1 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri d'Educació i la Generalitat per a dotar d'auxiliars de conversació centres educatius de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6454

Data del DOGV
:   07-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1211


Data del document
:   01-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'1 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri d'Educació i la Generalitat per a dotar d'auxiliars de conversació centres educatius de la Comunitat Valenciana. [2011/1211]  
El Ministeri d'Educació i la Generalitat han subscrit, després de la tramitació prèvia reglamentària, el 8 de novembre de 2010, el conveni de col·laboració per a dotar d'auxiliars de conversació centres educatius de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, pertoca publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0070/2011, i que figura com a annex d'esta resolució.  
València, 1 de febrer de 2011.- La directora general del Secretariat del Consell: Mª Teresa Lleó Alonso.  
Conveni de col·laboració entre el Ministeri d'Educació i la Conselleria d'Educació de la Generalitat per a dotar d'auxiliars de conversació centres educatius de la comunitat autònoma valenciana.  
Intervenen  
D'una part, el ministre d'Educació, Ángel Gabilondo Pujol, en virtut del seu nomenament pel Reial Decret 556/2009, de 7 d'abril, i de les competències atribuïdes per l'article 13.3 de la Llei 6/1997, de 14 d'abril, d'Organització i Funcionament de l'administració General de l'Estat.  
I d'una altra, Alejandro Font de Mora Turón, com a conseller d'Educació, nomenat en virtut del Decret 7/2007, de 28 de juliol, del president de la Generalitat, autoritzat per a este acte per l'Acord del Consell de data 5 de novembre i actuant en nom de la Generalitat, d'acord amb el que establix l'article 17.f de la Llei 5/1983, de 30 de desembre, del Consell.  
Exposen  
I. Que al Ministeri d'Educació, per raó del que preveu el Reial Decret 1027/1993, de 25 de juny, pel qual es regula l'acció educativa en l'exterior, li correspon, entre altres accions, potenciar la projecció de l'educació i la cultura espanyoles en l'exterior, integrant esta acció educativa en el marc més ampli de la promoció i la difusió de la cultura i de la llengua espanyoles i de la cooperació internacional.  
Que el citat reial decret preveu, en l'article 25, que l'acció educativa en l'exterior es podrà dur a terme per mitjà de la subscripció de convenis de col·laboració, la finalitat dels quals s'oriente a la difusió de l'espanyol, amb tot tipus d'institucions.  
II. Que, en aplicació dels convenis bilaterals de cooperació cultural, científica i tècnica entre Espanya i Àustria, Bèlgica, la Xina, França, Irlanda, Itàlia, Portugal, República Federal d'Alemanya, Regne Unit i Nova Zelanda i dels memoràndums subscrits amb diversos estats dels Estats Units i Canadà, el Ministeri d'Educació ha gestionat anualment la presència i la col·laboració d'auxiliars de conversació en diversos centres educatius espanyols, incloent centres de la Comunitat Valenciana.  
III. Que correspon a la Generalitat, d'acord amb l'article 53.1 de l'Estatut d'Autonomia, aprovat per la Llei Orgànica 5/1982, d'1 de juliol, modificada per la Llei Orgànica 1/2006, d'1 d'abril, la competència compartida en ensenyança, en tota la seua extensió, nivells i graus, modalitats i especialitats.  
Que la Conselleria d'Educació de la Generalitat impulsa i recolza el foment de l'aprenentatge de llengües estrangeres en els centres educatius del seu àmbit de gestió. En este sentit, s'ha considerat necessari incloure l'ampliació dels recursos dels centres per mitjà d'una major dotació d'auxiliars de conversació en estos.  
Acorden  
Primer. Objecte del conveni  
El present conveni té com a objecte la dotació d'auxiliars de conversació destinats a centres educatius de la Comunitat Valenciana, l'any 2010. El nombre d'auxiliars ascendirà a un màxim de 40 d'anglés, per a l'esmentat any, i podrà augmentar-se o disminuir-se en els anys successius, per mitjà de nous convenis.  
Segon. Mesures de gestió  
A este fi, el Ministeri d'Educació adoptarà les mesures oportunes per a seleccionar el nombre d'auxiliars de conversació que necessite la Conselleria d'Educació de la Generalitat en els respectius cursos.  
A este efecte, per a l'any 2010, el Ministeri d'Educació proporcionarà, en el marc dels acords anteriorment citats, un nombre fins a 40 auxiliars de conversació en llengua anglesa, que seran destinats per la Conselleria d'Educació de la Generalitat per a prestar servici en els centres educatius del seu àmbit de gestió.  
Tercer. Règim  
Els auxiliars de conversació que s'incorporen als centres educatius de la Comunitat Valenciana es regiran per les mateixes condicions que aquells gestionats directament pel Ministeri d'Educació, i que figuren en l'Orde ECI/1305/2005, de 20 d'abril de 2005, de bases reguladores de la concessió de subvencions públiques en règim de concurrència competitiva (BOE de 12 de maig) o norma que la substituïsca.  
Respecte d'això, el Ministeri d'Educació i la Conselleria d'Educació de la Generalitat col·laboraran en l'organització del curs d'acollida dels auxiliars de conversació destinats als seus centres educatius.  
Quart. Finançament  
El finançament del gasto que suposa l'esmentat increment fins un màxim de 40 auxiliars de conversació en llengua anglesa, durant l'any 2010, serà assumit a càrrec dels pressupostos de la Generalitat i cobrirà els conceptes següents:  
- Una ajuda mensual de 700,00 euros per auxiliar des de l'1 d'octubre de 2010 fins al 31 de desembre de 2010.  
- Una pòlissa d'assegurances d'accidents, responsabilitat civil i d'atenció sanitària a favor dels becaris seleccionats, perquè estiguen en l'exercici de les seues funcions.  
La Conselleria d'Educació de la Generalitat pagarà els gastos a què es fa referència, a càrrec de la línia pressupostària T7446000 del programa 97.61.92.738.46, del capítol IV, fins un màxim de 84.000 euros, dels pressupostos de la Generalitat per al 2010 i, a càrrec de la mateixa línia i programa dels pressupostos de la Generalitat.   
Els gastos corresponents al curs d'acollida a què es referix l'apartat anterior, i que tindrà lloc entre els mesos de setembre i octubre del 2010, es finançaran pel Ministeri d'Educació, i es pagaran a la Generalitat, a càrrec dels crèdits assignats a la Direcció General de Relacions Internacionals en la Llei 26/2009, de 23 de desembre, de Pressupostos Generals de l'Estat per a l'any 2010, a càrrec de l'aplicació 18.09.144A 480, fins una quantitat màxima de 3.000 euros.  
Una vegada realitzat l'esmentat curs, la Generalitat remetrà al Ministeri d'Educació, a través de la Subdirecció General de Cooperació Internacional, una certificació d'haver comptabilitzat degudament l'aportació rebuda i d'haver-la aplicat als fins previstos en este conveni.  
Quint. Comissió de seguiment  
Per a la coordinació de les activitats referides als objectius previstos en el present conveni, es crearà, si és el cas, una comissió de coordinació i seguiment que estarà formada pels representants, en el nombre que es considere convenient, de la Conselleria d'Educació de la Generalitat i de la Subdirecció General de Cooperació Internacional del Ministeri d'Educació. La comissió es reunirà, si és el cas, sempre que ho sol·licite qualsevol de les parts interessades, a fi d'examinar els resultats de les activitats realitzades.  
Sext. Vigència  
El present conveni estarà vigent fins al 31 de desembre de 2010, i podrà ser prorrogat al terme del dit termini per mitjà d'una addenda a este, on es fixe el finançament necessari per a les activitats de l'any 2011, així com el nombre d'auxiliars necessaris per al mencionat any escolar, i tot això condicionat a les disponibilitats pressupostàries en l'exercici econòmic 2011.  
Sèptim. Causes de resolució  
Seran causes de resolució del present conveni, el mutu acord entre les parts o l'incompliment per alguna d'estes de les clàusules del conveni.  
Octau. Legislació aplicable i jurisdicció competent  
El present conveni queda sotmés al que disposa la Llei 38/2003, de 7 de novembre, General de Subvencions (LGS), per la qual cosa els beneficiaris de les subvencions o ajudes estaran obligats a complir, en especial, allò que disposen els articles 13 i 37; té naturalesa administrativa, i el règim jurídic aplicable a este és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A este conveni no és d'aplicació la Llei 30/2007, de 30 d'octubre, de Contractes del Sector Públic, d'acord amb el que ha establit l'article 4.1.c. No obstant això, segons disposa expressament l'article 4.2, s'aplicaran els principis de la llei a la resolució dels dubtes i llacunes que puga plantejar el compliment del present conveni.  
Qualssevol qüestions que se susciten quant a l'aplicació, la interpretació i efectes del present conveni que no hagen pogut ser dirimides per la comissió de seguiment creada a este efecte, es resoldran davant de l'Audiència Nacional, segons els articles 11.1.c, en relació amb el 10.1.g, ambdós de la Llei 29/1998, de 13 de juliol, de la Jurisdicció Contenciosa Administrativa.   
I perquè així conste, es firma en dos exemplars.  
8 de novembre de 2010  
Pel Ministeri d'Educació, el ministre d'Educació: Ángel Gabilondo Pujol.  
Per la Conselleria d'Educació de la Generalitat, el conseller d'Educació: Alejandro Font de Mora Turón.